DEĊIŻJONI TAL-KUMMISSJONI
tat-30 April 2008
li temenda d-Deċiżjonijiet 2001/881/KE u 2002/459/KE fir-rigward tal-lista ta’ postijiet ta’ spezzjoni fuq il-fruntiera
(notifikata taħt id-dokument numru C(2008) 1646)
(Test b’relevanza għaż-ŻEE)
(2008/387/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar il-kontrolli veterinarji u żootekniċi applikabbli għall-kummerċ intra-Komunitarju ta’ ċerti annimali ħajjin u prodotti bil-ħsieb tal-kompletazzjoni tas-suq intern (1), u b’mod partikolari l-Artikolu 20(3) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistipula l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE u 90/675/KEE (2), u b'mod partikolari t-tieni subparagrafu ta’ l-Artikolu 6(4) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jirregolaw l-organizzazzjoni ta' kontrolli veterinarji fuq prodotti li jidħlu fil-Komunità minn pajjiżi terzi (3), u b'mod partikolari l-Artikolu 6(2) tagħha,
Billi:
(1)
Id-Deċiżjoni tal-Kummissjoni 2001/881/KE tas-7 ta’ Diċembru 2001 li tagħmel lista’ ta’ postijiet ta’ spezzjoni fuq il-fruntiera miftiehma għal verifiki veterinarji fuq annimali u prodotti mill-annimali minn pajjiżi terzi u li taġġorna r-regoli dettaljati dwar il-verifiki li jridu jsiru mill-esperti tal-Kummissjoni (4), tistipula lista ta’ postijiet ta’ spezzjoni fuq il-fruntiera għal kontrolli veterinarji fuq annimali ħajjin u prodotti ta’ l-annimali li jidħlu fil-Komunità minn pajjiżi terzi fl-Anness ta’ dik id-Deċiżjoni (“il-lista ta’ postijiet ta’ spezzjoni fuq il-fruntiera”).
(2)
Il-lista ta' postijiet ta’ spezzjoni fuq il-fruntiera tinkludi n-numru ta' l-unità tat-Traces għal kull post ta' spezzjoni fuq il-fruntiera. Traces hija sistema kompjuterizzata introdotta bid-Deċiżjoni tal-Kummissjoni 2004/292/KE tat-30 ta' Marzu 2004 dwar l-introduzzjoni tas-sistema Traces u li temenda d-Deċiżjoni 92/486/KEE (5). Hija tieħu post is-sistema ta' qabel, Animo, ibbażata fuq in-netwerk introdott bid-Deċiżjoni tal-Kummissjoni 91/398/KEE tad-19 ta' Lulju 1991 dwar netwerk kompjuterizzat li jgħaqqad flimkien l-awtoritajiet veterinarji (Animo) (6) għall-intraċċar tal-movimenti ta' annimali u ċerti prodotti fil-kummerċ intra-Komunitarju u l-importazzjoni.
(3)
Wara spezzjoni sodisfaċenti skond id-Deċiżjoni 2001/881/KE, postijiet addizzjonali ta' spezzjoni fuq il-fruntiera f’Leipzig, il-Ġermanja, u fi Brescia Montichiari u Vado Ligure Savona, l-Italja, għandhom jiżdiedu mal-lista ta' postijiet ta' spezzjoni fuq il-fruntiera.
(4)
Wara komunikazzjonijiet mill-Estonja, mill-Italja u mir-Renju Unit, il-postijiet ta’ l-ispezzjoni fuq il-fruntieri f’Paljassaare, l-Estonja, Gaeta, l-Italja u Sutton Bridge, ir-Renju Unit, għandhom jitħassru mil-lista tal-postijiet ta’ spezzjoni fuq il-fruntieri stabbiliti fl-Anness tad-Deċiżjoni 2001/881/KE.
(5)
Barra minn hekk, wara komunikazzjonijiet mill-Ġermanja, Franza, l-Italja, il-Latvja, il-Litwanja, Malta, l-Olanda, il-Portugall, ir-Rumanija u r-Renju Unit, il-lista ta' postijiet ta' spezzjoni fuq il-fruntiera għal dawk l-Istati Membri għandha tiġi aġġornata sabiex jitqiesu l-bidliet riċenti fir-rigward ta' ċentri ta' spezzjoni u kategoriji ta' annimali jew prodotti li jistgħu jiġu kkontrollati f'ċerti postijiet ta’ spezzjoni fuq il-fruntieri li diġà huma approvati skond id-Deċiżjoni 2001/881/KE, u l-organizzazzjoni ta' ċentri ta' spezzjoni f'dawk il-postijiet.
(6)
Il-lista ta' unitajiet fid-Deċiżjoni tal-Kummissjoni 2002/459/KE ta' l-4 ta' Ġunju 2002 li tinkludi l-unitajiet fin-netwerk tal-kompjuter ta’ l-Animo u li tirrevoka d-Deċiżjoni 2000/287/KE (7), tinkludi n-numru ta' l-unità tat-Traces għal kull post ta' spezzjoni fuq il-fruntiera fil-Komunità. Fl-interess tal-konsistenza tal-leġiżlazzjoni Komunitarja, dik il-lista għandha tkun aġġornata sabiex jitqiesu l-emendi li għandhom isiru fl-Anness għad-Deċiżjoni 2001/881/KE biex l-informazzjoni li tinsab f'dawn iż-żewġ Annessi tkun identika.
(7)
Id-Deċiżjonijiet 2001/881/KE u 2002/459/KE għandhom għalhekk jiġu emendati skond dan.
(8)
Il-miżuri pprovduti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2001/881/KE huwa mibdul bit-test fl-Anness I ta' din id-Deċiżjoni.
Artikolu 2
L-Anness tad-Deċiżjoni 2002/459/KE huwa emendat skond l-Anness II ta' din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 30 ta’ April 2008.